  Виталий Пронин 4-тӥ-6-тӥ куарусёнэ Ижысь Эшъяськон монумент вӧзын усьтӥськоз «Сяськаослэн шулдыръяськонзы» фестиваль. Отын ик "Иж - сяськаясь город" конкурслы йылпумъянъёс лэсьтэмын луозы."Иж - сяськаясь город" конкурс туэ 15-зэ ортче ни. 1-тӥ инвожоысен кутскыса, Ижысь предприятиос, юртъёс но нимысьтыз сяськаосын вырисьёс асьсэлэсь азбаръёссэс, укно янакъёссэс утялтӥзы, сяськаос мерттылӥзы. Туннэ нуналлы соослэн тыршемзы пӧртэм буёлъёсын шудыны ӧдъяз. Табере тодмо луоз, кинлэн азбараз, палисадниказ тужгес чебер сяськаос будо.  Вормисьёс бадӟым кузьымъёсын пусъемын луозы.- Ижын улӥсьёс но куноос сяна, татчы мыло-кыдо пырисько Ижысь огазеяськонъёс, заводъёс, предприятиос, - вераз город администрацилэн тӧроезлэн воштӥсез  Дмитрий Космин. – Сюрс пӧртэм сяськаос, паннолы, суредлы но пӧртэм фигураослы пӧрмыса, Ижез чебер каро.«Сяськаослэн шулдыръяськонзы» ужрадлэн туэ валтӥсь темаез – выжыкыл. Ижкарлэн котькуд ёросэз кылдытоз сяськаослэсь выжыкыл дуннезэ. Нылъёс но кышномуртъёс  сяськаослэсь пӧртэм дэремъёс лэсьтозы но   «Сяськаослэн королевазы» но «Сяськаослэн принцесазы» вожвылъяськонэ пыриськозы.Вань мылкыд карисьёс  3 нунал ӵоже киужен вырозы, чебер сяська керттэтъёс, дуно изъёслэсь арбериос лэсьтыны дышетскозы. Сяська керттэтъёсты сяна, татысь  басьтыны луоз сяська кидысъёс но пудъёс."УД" Теги: Ижкар  